b'\n_START_ARTICLE_\nJoahim Ra\xc5\xbeem\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini posestnika Ivana in gospodinje Terezije Ra\xc5\xbeem rojene \xc5\xbdagar. Ljudsko \xc5\xa1olo je obiskoval v rojstnem kraju, gimnazijo pa v Kranju in tam leta 1908 tudi maturiral. Po odslu\xc5\xbeenem voja\xc5\xa1kem roku pri \xc4\x8de\xc5\xa1kem polku se je na pra\xc5\xa1ki Univerzi vpisal na \xc5\xa1tudij prava in ga kon\xc4\x8dal leta 1916 z doktoratom. Leta 1914 je nastopil slu\xc5\xbebo pripravnika na tr\xc5\xbea\xc5\xa1kem sodi\xc5\xa1\xc4\x8du, 1916 pa so ga poklicali k vojakom v Gradec, kjer je bil sodnik, branilec in tolma\xc4\x8d. Po kon\xc4\x8dani vojni se je vrnil v Trst in se kot odvetni\xc5\xa1ki pripravnik zaposlil v pisarni Edvarda Slavika, opravil odvetni\xc5\xa1ki izpit in 1921 odprl lastno odvetni\xc5\xa1ko pisarno. _NEWLINE_Leta 1930 se je zaradi fa\xc5\xa1isti\xc4\x8dnega nasilja preselil v Kraljevino Jugoslavijo, dobil dr\xc5\xbeavljanstvo in v Ljubljani odprl odvetni\xc5\xa1ko pisarno. Po okupaciji so ga italijanske fa\xc5\xa1isti\xc4\x8dne oblasti med prvimi aretirale in za 50 mesecev internirale v Trst, Isernio (pokrajina Isernia), Bari in Santa Maria di Leuco. Ko so zavezni\xc5\xa1ke sile zavzele Italijo, so ga prepeljali najprej v Aleksandrijo ter nato v El Ari\xc5\xa1 in El \xc5\xa0at. Osvobojen se je po dveh mesecih bivanja v Kairu vrnil v Ljubljano in do upokojitve nadaljeval z odvetni\xc5\xa1kim delom._NEWLINE_Ra\xc5\xbeem je bil v Trstu odbornik politi\xc4\x8dnega dru\xc5\xa1tva Edinost, Ljudskega odra in Trgovsko-obrtne zadruge ter do po\xc5\xbeiga Narodnega doma zadnji tajnik tr\xc5\xbea\xc5\xa1kega Dramati\xc4\x8dnega dru\xc5\xa1tva. Bil je med ustanovitelji tednika Novice (tednik je izhajal od 3. januarja 1924 do prepovedi 29. septembra 1927. Novice so leta 1926 vsakih \xc5\xa1tirinajst dni izdajale na osmih straneh prilogo Za na\xc5\xa1o deco, ki je bila namenjena otrokom, ki so ostali brez slovenskih \xc5\xa1ol). Po 1. svetovni vojni je po vsej Julijski krajini predaval o aktualnih problemih. V Ljubljani je bil v dru\xc5\xa1tvu So\xc4\x8da vodilen \xc4\x8dlan in dolgo let na\xc4\x8delnik predavateljskega odseka. Pisal je \xc4\x8dlanke v tr\xc5\xbea\xc5\xa1ko Edinost in se med 1. svetovno vojno zavzemal za narodno zedinjenje.'